               EUROPSKA KOMISIJA
            Bruxelles, 28.7.2017.
            COM(2017) 394 final
            2017/0169(NLE)
            Prijedlog
            ODLUKE VIJEĆA
            o sklapanju Sporazuma između Europske unije i Zajednice Bahama o izmjeni Sporazuma između Europske zajednice i Zajednice Bahama o ukidanju viza za kratkotrajni boravak

               OBRAZLOŽENJE

               1.KONTEKST PRIJEDLOGA

               Uredbom (EU) br. 610/2013 od 26. lipnja 2013.
                  1
                (dalje u tekstu „izmjena Zakonika o schengenskim granicama”) izmijenjene su Konvencija o provedbi Schengenskog sporazuma
                  2
                (CISA), Uredba (EZ) br. 562/2006
                  3
                (Zakonik o schengenskim granicama) i Uredba (EZ) br. 810/2009
                  4
                (Zakonik o vizama) te je među ostalim redefiniran koncept „kratkotrajnog boravka” državljana trećih zemalja u schengenskom prostoru. Od 18. listopada 2013. najdulje se trajanje odobrenog boravka državljana trećih zemalja u schengenskom prostoru, bez obzira na to je li im potrebna viza, definira kao „90 dana u bilo kojem razdoblju od 180 dana”. U odnosu na definiciju koja je do 18. listopada 2013. bila na snazi (tri mjeseca u razdoblju od šest mjeseci od datuma prvog ulaska), novi je koncept precizniji jer se njime trajanje utvrđuje u danima, a ne mjesecima. Štoviše, iz definicije je izostavljen izraz „od datuma prvog ulaska”, koji je izazvao mnoge nedoumice.

               Izmjenom Zakonika o schengenskim granicama učinjene su sve potrebne promjene pravne stečevine EU-a u pogledu viza i granica, tj. CISA-e, Zakonika o schengenskim granicama, Zakonika o vizama i Uredbe (EZ) br. 539/2001.
                  5
                Međutim, koncept kratkotrajnog boravka ugrađen je i u međunarodne sporazume koje je sklopila Europska unija. U sporazumima o ukidanju viza sklopljenima s Antigvom i Barbudom
                  6
               , Bahamima
                  7
               , Barbadosom
                  8
               , Brazilom
                  9
               , Mauricijusom
                  10
               , Svetim Kristoforom i Nevisom
                  11
                te Sejšelima
                  12
                još uvijek se pri definiranju trajanja kratkotrajnog boravka upućuje na staru definiciju („tri mjeseca u razdoblju od šest mjeseci od datuma prvog ulaska”
                  13
               ).

               Komisija je 16. srpnja 2014. donijela Preporuku za Odluku Vijeća o odobrenju otvaranja pregovora o izmjeni sporazuma o ukidanju viza za kratkotrajni boravak između Europske unije i prethodno navedenih država
                  14
               , koju je Vijeće donijelo 9. listopada 2014.
                  15
                Svrha je bila, kad je riječ o tih sedam država, primjenjivati novu definiciju kratkotrajnog boravka kako je navedena u izmjeni Zakonika o schengenskim granicama. Nadalje, definiranje „kratkotrajnog boravka” u sporazumima o ukidanju viza u danima umjesto u mjesecima omogućava jednostavniju provjeru i izračun elektroničkim sredstvima i stoga je prikladnije za centralizirane sustave upravljanja granicama, kao što je predloženi sustav ulaska/izlaska (EES)
                  16
               .

               Nakon što je dobila odobrenje Vijeća Komisija je započela pregovore o izmjeni sporazuma o ukidanju viza sa sedam država (Antigva i Barbuda, Bahami, Barbados, Brazil, Mauricijus, Sveti Kristofor i Nevis te Sejšeli).

               Pregovori sa Zajednicom Bahama uspješno su zaključeni parafiranjem Sporazuma o izmjeni 30. kolovoza 2016. Obje su se stranke složile da će u čitavom Sporazumu o ukidanju viza između Europske unije i Bahama primjenjivati novu definiciju „kratkotrajnog boravka”. Usto, Sporazumom se mijenja i nekoliko tehničkih detalja (vidjeti u nastavku), ali ni jedna od tih izmjena ne utječe na putnika.

                  Posebni položaj Ujedinjene Kraljevine i Irske prikazan je u preambuli.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Za sklapanje sporazuma potrebno je odobrenje obje ugovorne stranke u skladu s njihovim postupcima. Sa strane Unije, to znači odluke Vijeća o potpisivanju i sklapanju Sporazuma.

               Ovaj se Prijedlog podnosi Vijeću kako bi Vijeće moglo odobriti sklapanje Sporazuma o izmjeni Sporazuma između Europske zajednice i Zajednice Bahama o ukidanju viza za kratkotrajni boravak.

               Sporazumom se osigurava pravna dosljednost, kao i usklađenost država članica, jer se u njemu dosljedno koristi nova definicija kratkotrajnog boravka kako je navedena u izmjeni Zakonika o schengenskim granicama, u kojoj je pojam „kratkotrajnog boravka” objašnjen na jasan način.

               Pravna osnova Prijedloga je članak 77. stavak 2. točka (a) Ugovora o funkcioniranju Europske unije (UFEU) u vezi s njegovim člankom 218.

               Unija nema ovlasti za izmjenu sporazuma o ukidanju viza koji bi obvezivali četiri države pridružene provedbi schengenske pravne stečevine, uključujući zajedničku viznu politiku. Kako bi se osigurao usklađeni pristup i provedba odredaba o trajanju odobrenog boravka u schengenskom prostoru, u Sporazum je uključena i zajednička izjava u kojoj se navodi da je poželjno da Bahami, s jedne strane, te Island, Lihtenštajn, Norveška i Švicarska, s druge strane, na odgovarajući način izmijene svoje postojeće bilateralne sporazume o ukidanju viza.

               Priloženi prijedlog pravni je instrument za sklapanje sporazuma. Vijeće će odlučiti kvalificiranom većinom nakon što sporazum u ime Unije potpiše osoba koju je imenovalo predsjedništvo Vijeća te nakon dobivanja suglasnosti Europskog parlamenta u skladu s člankom 218. stavkom 6. drugim podstavkom točkom (a) UFEU-a.

               •Supsidijarnost (za neisključivu nadležnost)

               Ako je jedna od ugovornih stranaka međunarodnog sporazuma Europska unija, niti jednu izmjenu takvog sporazuma ne mogu pravno provesti same države članice. Sporazum o ukidanju viza s Bahamima sklopila je Europska unija. Stoga je potrebno djelovanje na razini Unije.

               Štoviše, ako bi države članice same sklapale sporazume o ukidanju viza, to bi utjecalo na pravnu stečevinu Unije u području viza (članak 3. stavak 2. UFEU-a).

               •Proporcionalnost

               Ovaj Prijedlog ne premašuje nužne mjere za postizanje željenog cilja, odnosno izmjene postojećeg Sporazuma o ukidanju viza između Bahama i Unije.

               3.UTJECAJ NA PRORAČUN

               Ovaj prijedlog ne uključuje dodatne troškove za proračun EU-a.

               4. REZULTATI EX POST EVALUACIJA, SAVJETOVANJA S DIONICAMA I PROCJENE UČINAKA

               •Savjetovanja s dionicima

               Vijeće je 9. listopada 2014. donijelo pregovaračke smjernice kojima ovlašćuje Komisiju da započne pregovore sa Zajednicom Bahama o izmjeni sporazuma o ukidanju viza između dvije stranke. Države članice obaviještene su o tijeku pregovora na sastancima Radne skupine za vize.

               5.OSTALI DIJELOVI

               •Ishod pregovora

                  Komisija smatra da su ciljevi koje je Vijeće postavilo u svojim pregovaračkim smjernicama postignuti i da je nacrt sporazuma Uniji prihvatljiv.

                  Konačni se sadržaj može sažeti kako slijedi:

                  a) Trajanje boravka

                  Sporazumom se građanima Europske unije i državljanima Zajednice Bahama omogućava boravak bez vize na državnom području druge ugovorne stranke od najviše 90 dana u bilo kojem razdoblju od 180 dana (umjesto najviše tri mjeseca u razdoblju od šest mjeseci od datuma prvog ulaska). Nova se definicija primjenjuje u čitavom Sporazumu između Europske unije i Zajednice Bahama o ukidanju viza za kratkotrajni boravak.

                  b) Završna odredba – suspenzija Sporazuma (članak 8. stavak 4.)

               Sporazumom se mijenja zadnja rečenica članka 8. stavka 4. dodavanjem riječi „te ukida tu suspenziju”. Stoga će zadnja rečenica članka 8. stavka 4. glasiti kako slijedi: „Ugovorna stranka koja je suspendirala primjenu ovog Sporazuma odmah obavješćuje drugu ugovornu stranku ako prestanu postojati razlozi za tu suspenziju te ukida tu suspenziju.” Dodavanjem riječi „te ukida tu suspenziju” postojećem tekstu u izmijenjenom se Sporazumu pojašnjava da se suspenzija putovanja bez vize mora ukinuti ako prestanu postojati razlozi koji su do nje doveli. U tom se pogledu izmjenom usklađuje tekst Sporazuma o ukidanju viza s Bahamima s tekstom svih ostalih sporazuma o ukidanju viza koje je Unija potpisala 2015. i 2016. Dana 14. lipnja 2016. o toj je izmjeni zatraženo mišljenje Radne skupine za vize i ni jedna država članica nije imala nikakvih primjedbi.

                  c) Zamjena riječi Zajednica riječju Unija

                  Od stupanja na snagu Ugovora iz Lisabona 1. prosinca 2009. Europska unija stekla je konsolidiranu pravnu osobnost. Međutim, izraz „Europska zajednica” i dalje je ugrađen u međunarodne sporazume koji su stupili na snagu prije Ugovora iz Lisabona, kao što je slučaj sa Sporazumom između Europske zajednice i Zajednice Bahama o ukidanju viza za kratkotrajni boravak. Stoga se Sporazumom o izmjeni riječ Zajednica zamjenjuje riječju Unija u cijelom Sporazumu o ukidanju viza.

                  d) Zajedničke izjave

                  Sporazumu su priložene dvije zajedničke izjave:

                  – o tumačenju razdoblja od 90 dana u bilo kojem razdoblju od 180 dana i

                  – o Islandu, Norveškoj, Švicarskoj i Lihtenštajnu.

                  e) Stupanje na snagu

                  Sporazum stupa na snagu prvog dana šestog mjeseca koji slijedi nakon datuma na koji je zadnja ugovorna stranka obavijestila drugu o okončanju postupaka ratifikacije. Kako bi se zajamčila pravna sigurnost i omogućilo putnicima da razumiju propis i poštuju ga, potrebno je dovoljno dugo prijelazno razdoblje. Jednom kada se dovrši ratifikacija Sporazuma šestomjesečno će razdoblje omogućiti putnicima da dovrše kratkotrajni boravak, koji se još u potpunosti računa u skladu sa starom definicijom, prije nego što nova definicija kratkotrajnog boravka i njezino referentno prethodno razdoblje od 180 dana stupe na snagu.

                  Niti jedna druga odredba postojećeg Sporazuma između Europske zajednice i Zajednice Bahama o ukidanju viza za kratkotrajni boravak ne mijenja se Sporazumom o izmjeni, uključujući teritorijalno područje primjene.

               6.ZAKLJUČAK

               S obzirom na navedeno Komisija predlaže da Vijeće uz prethodnu suglasnost Europskog parlamenta odobri Sporazum između Europske unije i Zajednice Bahama o izmjeni Sporazuma između Europske zajednice i Zajednice Bahama o ukidanju viza za kratkotrajni boravak.

               2017/0169 (NLE)

               Prijedlog

               ODLUKE VIJEĆA

               o sklapanju Sporazuma između Europske unije i Zajednice Bahama o izmjeni Sporazuma između Europske zajednice i Zajednice Bahama o ukidanju viza za kratkotrajni boravak

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 77. stavak 2. točku (a) u vezi s člankom 218. stavkom 6. drugim podstavkom točkom (a) podtočkom v.,

               uzimajući u obzir prijedlog Europske komisije,

               uzimajući u obzir suglasnost Europskog parlamenta
                  17
               ,

               budući da:

               (1)Odlukom od 30. studenoga 2009. Vijeće je sklopilo Sporazum između Europske zajednice i Zajednice Bahama o ukidanju viza za kratkotrajni boravak. Sporazumom se građanima Europske unije i državljanima Bahama omogućava boravak bez vize na državnom području druge ugovorne stranke od „najviše tri mjeseca u razdoblju od šest mjeseci”.

               (2)Uredbom (EU) br. 610/2013 Europskog parlamenta i Vijeća
                  18
                uvedene su horizontalne promjene pravne stečevine Unije u pogledu viza i granica, a kratkotrajni je boravak definiran kao boravak od najviše 90 dana u bilo kojem razdoblju od 180 dana.

               (3)Potrebno je da u Sporazum između Unije i Zajednice Bahama o ukidanju viza za kratkotrajni boravak bude ugrađena ta nova definicija kako bi se u potpunosti uskladio režim Unije u pogledu kratkotrajnog boravka.

               (4)Komisija je u ime Unije pregovarala o sklapanju Sporazuma sa Zajednicom Bahama o izmjeni Sporazuma između Europske zajednice i Zajednice Bahama o ukidanju viza za kratkotrajni boravak („Sporazum”).

               (5)U skladu s Odlukom Vijeća (EU) 2017/[…] Sporazum je potpisan.

               (6)Ova Odluka predstavlja razvoj odredaba schengenske pravne stečevine u kojima Ujedinjena Kraljevina ne sudjeluje, u skladu s Odlukom Vijeća 2000/365/EZ
                  19
               . Ujedinjena Kraljevina stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (7)Ova Odluka predstavlja razvoj odredaba schengenske pravne stečevine u kojima Irska ne sudjeluje, u skladu s Odlukom Vijeća 2002/192/EZ
                  20
               . Irska stoga ne sudjeluje u donošenju ove Odluke te ona za nju nije obvezujuća niti se na nju primjenjuje.

               (8)Sporazum je stoga potrebno odobriti,

               DONIJELO JE OVU ODLUKU:

               Članak 1.

               Sporazum između Europske unije i Zajednice Bahama o izmjeni Sporazuma između Europske zajednice i Zajednice Bahama o ukidanju viza za kratkotrajni boravak („Sporazum”) odobrava se u ime Unije.

               Tekst Sporazuma priložen je ovoj Odluci.

               Članak 2.

               Predsjednik Vijeća u ime Unije šalje obavijest predviđenu člankom 2. Sporazuma
                  21
               .

               Članak 3.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 182, 29.6.2013., str. 1.

                     (2)
                  SL L 239, 22.9.2000., str. 19.

                     (3)
                  SL L 105, 13.4.2006., str. 1.

                     (4)
                  SL L 243, 15.9.2009., str. 1.

                     (5)
                  SL L 081, 21.3.2001., str. 1.

                     (6)
                  SL L 169, 30.6.2009., str. 3.

                     (7)
                  SL L 169, 30.6.2009., str. 24.

                     (8)
                  SL L 169, 30.6.2009., str. 10.

                     (9)
                  EU je s Brazilom sklopio dva sporazuma, jedan za nositelje običnih putovnica (SL L 255, 21.9.2012., str. 4.), a drugi za nositelje diplomatskih i službenih putovnica (SL L 66, 12.3.2011., str. 2.).

                     (10)
                  SL L 169, 30.6.2009., str. 17.

                     (11)
                  SL L 169, 30.6.2009., str. 38.

                     (12)
                  SL L 169, 30.6.2009., str. 31.

                     (13)
                  Vidjeti „Svrhu” i „Trajanje boravka” u sporazumima.

                     (14)
                  COM(2014) 468 final.

                     (15)
                  Odluka Vijeća o ovlašćivanju Komisije da započne pregovore o izmjeni sporazuma o ukidanju viza za kratkotrajni boravak između Europske unije/zajednice i Antigve i Barbude, Zajednice Bahama, Barbadosa, Savezne Republike Brazila, Republike Mauricijusa, Federacije Svetog Kristofora i Nevisa te Republike Sejšela, koju je Vijeće donijelo 9. listopada 2014.

                     (16)
                  COM(2016) 194 final.

                     (17)
                  Suglasnost dobivena […].

                     (18)
                  Uredba (EU) br. 610/2013 Europskog parlamenta i Vijeća od 26. lipnja 2013. o izmjeni Uredbe (EZ) br. 562/2006 Europskog parlamenta i Vijeća o Zakoniku Zajednice o pravilima kojima se uređuje kretanje osoba preko granica (Zakonik o schengenskim granicama), Konvencije o provedbi Schengenskog sporazuma, uredaba Vijeća (EZ) br. 1683/95 i (EZ) br. 539/2001 i uredaba (EZ) br. 767/2008 i (EZ) br. 810/2009 Europskog parlamenta i Vijeća (SL L 182, 29.6.2013., str. 1.).

                     (19)
                  Odluka Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (SL L 131, 1.6.2000., str. 43.).

                     (20)
                  Odluka Vijeća 2002/192/EZ od 28. veljače 2002. o zahtjevu Irske za sudjelovanje u pojedinim odredbama schengenske pravne stečevine (SL L 64, 7.3.2002., str. 20.).

                     (21)
                  Glavno tajništvo Vijeća objavit će datum stupanja na snagu Sporazuma u Službenom listu Europske unije.

    ---documentbreak---

               EUROPSKA KOMISIJA
            Bruxelles, 28.7.2017.
            COM(2017) 394 final
            PRILOG

            Prijedlogu odluke Vijeća
            o sklapanju Sporazuma između Europske unije i Zajednice Bahama o izmjeni Sporazuma između Europske zajednice i Zajednice Bahama o ukidanju viza za kratkotrajni boravak

               PRILOG

               Prijedlogu odluke Vijeća

               o sklapanju Sporazuma između Europske unije i Zajednice Bahama o izmjeni Sporazuma između Europske zajednice i Zajednice Bahama o ukidanju viza za kratkotrajni boravak

               SPORAZUM

               između Europske unije i Zajednice Bahama o izmjeni Sporazuma između Europske zajednice i Zajednice Bahama o ukidanju viza za kratkotrajni boravak

               EUROPSKA UNIJA,

               s jedne strane, i

               ZAJEDNICA BAHAMA (dalje u tekstu „Bahami”),

               s druge strane,

               dalje u tekstu zajednički „ugovorne stranke”,

               UZIMAJUĆI U OBZIR Sporazum između Europske zajednice i Zajednice Bahama o ukidanju viza za kratkotrajni boravak (dalje u tekstu „Sporazum”), koji je stupio na snagu 1. travnja 2010.,

               POTVRĐUJUĆI važnost olakšavanja međuljudskih kontakata,

               PRIMIVŠI NA ZNANJE da je Sporazum prihvatljiv za građane ugovornih stranaka,

               UZIMAJUĆI U OBZIR da definicija kratkotrajnog boravka navedena u Sporazumu (tri mjeseca u razdoblju od šest mjeseci od datuma prvog ulaska) nije dovoljno precizna, a tumačenje „datuma prvog ulaska” može izazvati nedoumice,

               VODEĆI RAČUNA O TOME da su Uredbom (EU) br. 610/2013 od 26. lipnja 2013. uvedene horizontalne promjene pravne stečevine EU-a u pogledu viza i granica i da je u njoj kratkotrajni boravak definiran kao boravak od „90 dana u bilo kojem razdoblju od 180 dana”,

               UZIMAJUĆI U OBZIR da je zbog sustava ulaska/izlaska koji će utvrditi Europska unija potrebno upotrebljavati jedinstvenu i jasnu definiciju kratkotrajnog boravka primjenjivu na sve državljane trećih zemalja,

               ŽELEĆI osigurati nesmetan protok putnika na graničnim prijelazima ugovornih stranaka,

               POTVRĐUJUĆI da Sporazum obuhvaća građane svih država članica Europske unije, osim Ujedinjene Kraljevine i Irske,

               UZIMAJUĆI U OBZIR Protokol o stajalištu Ujedinjene Kraljevine i Irske u pogledu područja slobode, sigurnosti i pravde i Protokol o schengenskoj pravnoj stečevini uključenoj u okvir Europske unije, priložen Ugovoru o Europskoj uniji i Ugovoru o funkcioniranju Europske unije, te potvrđujući da se odredbe ovog Sporazuma ne primjenjuju na Ujedinjenu Kraljevinu i Irsku,

               SPORAZUMJELI SU SE KAKO SLIJEDI:

               Članak 1.

               Sporazum se mijenja u skladu s odredbama ovog članka:

               (1)U naslovu i u članku 3. stavku 5., članku 6. stavku 1. te članku 8. stavku 7. riječ „Zajednica” zamjenjuje se riječju „Unija”.

               (2)U članku 1. riječi „tri mjeseca u razdoblju od šest mjeseci” zamjenjuju se riječima „90 dana u bilo kojem razdoblju od 180 dana”.

               (3)Članak 4. stavak 1. zamjenjuje se sljedećim:

               „Građani Europske unije mogu boraviti na državnom području Bahama najviše 90 dana u bilo kojem razdoblju od 180 dana.”

               (4)Članak 4. stavak 2. zamjenjuje se sljedećim:

               „Građani Bahama mogu boraviti na državnom području država članica koje u cijelosti primjenjuju schengensku pravnu stečevinu najviše 90 dana u bilo kojem razdoblju od 180 dana. To se razdoblje izračunava neovisno o bilo kojem boravku u državi članici koja još u cijelosti ne primjenjuje schengensku pravnu stečevinu.

               Građani Bahama mogu boraviti najviše 90 dana u bilo kojem razdoblju od 180 dana na državnom području svake države članice koja još u cijelosti ne primjenjuje schengensku pravnu stečevinu, neovisno o razdoblju boravka izračunanom za državno područje država članica koje u cijelosti primjenjuju schengensku pravnu stečevinu.”

               (5)U članku 4. stavku 3. riječi „tri mjeseca” zamjenjuju se riječima „90 dana”, a riječ „Zajednica” riječju „Unija”.

               (6)Posljednja rečenica članka 8. stavka 4. zamjenjuje se sljedećim:

               „Ugovorna stranka koja je suspendirala primjenu ovog Sporazuma odmah obavješćuje drugu ugovornu stranku ako prestanu postojati razlozi za tu suspenziju te ukida tu suspenziju.”

               Članak 2.

               Ugovorne stranke ratificiraju ili potvrđuju ovaj Sporazum u skladu sa svojim odgovarajućim postupcima i on stupa na snagu prvog dana šestog mjeseca nakon datuma na koji je zadnja stranka obavijestila drugu o okončanju prethodno navedenih postupaka.

               Sastavljeno u […], […] dana […] godine dvije tisuće sedamnaeste, u po dva primjerka na bugarskom, češkom, danskom, engleskom, estonskom, finskom, francuskom, grčkom, hrvatskom, latvijskom, litavskom, mađarskom, malteškom, nizozemskom, njemačkom, poljskom, portugalskom, rumunjskom, slovačkom, slovenskom, španjolskom, švedskom i talijanskom jeziku, pri čemu je svaki od tih tekstova jednako vjerodostojan.

               Za Europsku uniju

               Za Zajednicu Bahama

               ZAJEDNIČKA IZJAVA U VEZI S ISLANDOM, NORVEŠKOM, ŠVICARSKOM I LIHTENŠTAJNOM

               Poželjno je da tijela Norveške, Islanda, Švicarske i Lihtenštajna, s jedne strane, i Bahama, s druge strane, bez odlaganja izmijene postojeće bilateralne sporazume o ukidanju viza za kratkotrajni boravak u skladu s odredbama ovog Sporazuma.

               Zajednička izjava o tumačenju razdoblja od 90 dana u bilo kojem razdoblju od 180 dana

               Ugovorne stranke suglasne su da razdoblje od najviše 90 dana u bilo kojem razdoblju od 180 dana, kako je utvrđeno u članku 4. Sporazuma, znači neprekidni posjet ili nekoliko uzastopnih posjeta čije ukupno trajanje ne prelazi 90 dana u bilo kojem razdoblju od 180 dana.

               Pojam „bilo koji” podrazumijeva primjenu pomičnog referentnog razdoblja od 180 dana, promatrajući unatrag u odnosu na svaki dan boravka prethodno razdoblje od 180 dana, kako bi se provjerilo poštuje li se i dalje zahtjev boravka od najviše 90 dana u bilo kojem razdoblju od 180 dana. Među ostalim, to znači da se u slučaju odsutnosti u neprekinutom razdoblju od 90 dana dozvoljava novi boravak u trajanju do 90 dana.

               ________


				|

		52014PC0208

			Prijedlog ODLUKE VIJEĆA o stajalištu koje je potrebno donijeti u ime Europske unije na Međunarodnoj pomorskoj organizaciji tijekom 93. zasjedanja Odbora za pomorsku sigurnost o donošenju izmjena pravila II.-2./1., 2./3., 2./9.7., 2./13.4., 2./18., 2./20.-1., 2./29. i poglavlja III. konvencije SOLAS, Kodeksa o sredstvima za spašavanje i Kodeksa o poboljšanom programu nadzora iz 2011. /* COM/2014/0208 final - 2014/0119 (NLE) */

			   	OBRAZLOŽENJE
1.           UVOD
Ovaj se prijedlog Komisije odnosi na
utvrđivanje stajališta Unije na 93. zasjedanju Odbora za pomorsku
sigurnost IMO-a u vezi sa sedam izmjena zasebno navedenih u sljedećim
podnaslovima:
1.1.        Izmjena pravila II.-2./3. i
II.-2./9.7. konvencije SOLAS o vatrootpornosti ventilacijskih kanala za nove
brodove
Tim se izmjenama poglavlja II.-2. konvencije SOLAS
uvode novi zahtjevi za ventilacijske sustave na brodovima. Njima se nastoji
objasniti i zahtjeve za ugradnju protupožarnih i protudimnih zaklopki i
protupožarnih zaklopki na daljinsko upravljanje. Uz to, dodane su nove
definicije protupožarnih i protudimnih zaklopki.
Te su izmjene navedene u Prilogu 13. izvješća
MSC 92/26/Add.1. U stavku 8.6. izvješća s 92. zasjedanja Odbora za pomorsku
sigurnost (MSC 92/96) navodi se da će se te izmjene donijeti na 93.
zasjedanju MSC-a.
1.2.        Izmjene pravila II.-2./13.4.
konvencije SOLAS o dodatnim sredstvima za napuštanje strojarnica za nove
putničke i teretne brodove
Poglavlje II.-2. konvencije SOLAS sadržava
zahtjeve za sredstva za napuštanje prostorija u slučaju požara. Cilj je
tih izmjena zahtjeva konvencije SOLAS osigurati da ljestve i stepeništa s
otvorenim gazištima u strojarnicama, koji su dio puta za napuštanje prostorija
i ne nalaze se unutar zaštićenog zatvorenog prostora, budu izrađeni
od čelika. Nadalje, uvedeni su zahtjevi za putove za napuštanje radionica
u strojarnicama.
Te su izmjene navedene u Prilogu 13. izvješća
MSC 92/26/Add.1. U stavku 8.17. izvješća s 92. zasjedanja Odbora za pomorsku
sigurnost (MSC 92/96) navodi se da će se te izmjene donijeti na 93.
zasjedanju MSC-a.
1.3.        Izmjena pravila II.-2./18.
konvencije SOLAS o površinama za slijetanje helikoptera na ro-ro putničkim
brodovima za nove brodove
Poglavlje II.-2. konvencije SOLAS sadržava
zahtjeve za površine za helikoptere. Cilj je tih izmjena konvencije SOLAS
uvesti smjernice za odobrenje uređaja za gašenje požara pjenom na
helikopterskoj palubi iz okružnice IMO-a MSC.1/Circ.1431. od 22. lipnja 2012.
Sustav za gašenje pjenom mora biti u skladu s tim smjernicama.
Te su izmjene navedene u Prilogu 13. izvješća
MSC 92/26/Add.1. U stavku 8.30. izvješća s 92. zasjedanja Odbora za
pomorsku sigurnost (MSC 92/96) navodi se da će se te izmjene donijeti na
93. zasjedanju MSC-a.
1.4.        Izmjene poglavlja III.
konvencije SOLAS i povezanih zahtjeva za povremeno servisiranje i održavanje
brodica za spašavanje i brodica za prikupljanje za sve brodove
Poglavlje III. konvencije SOLAS sadržava zahtjeve
za sredstva za spašavanje. Cilj je tih izmjena konvencije SOLAS učiniti
zahtjeve za povremeno servisiranje i održavanje brodica za spašavanje i brodica
za prikupljanje obveznima.
Te su izmjene navedene u Prilogu 31. izvješća
MSC 92/26/Add.2. U stavku 13.16. izvješća s 92. zasjedanja Odbora za
pomorsku sigurnost (MSC 92/96) navodi se da će se te izmjene donijeti na
93. zasjedanju MSC-a.
1.5.        Izmjene Kodeksa o sredstvima
za spašavanje (LSA) u vezi s referentnim ispitnim pomagalima za prsluke za
spašavanje s povezanim Revidiranim preporukama za ispitivanje sredstava za
spašavanje i Smjernicama za provjeru konstrukcije dovršenog referentnog
ispitnog pomagala za odrasle
Kodeks IMO-a o sredstvima za spašavanje (LSA)
sadrži zahtjeve za sredstva za spašavanje. Izmjenama Kodeksa o sredstvima za
spašavanje uvode se novi zahtjevi za referentna ispitna pomagala za prsluke za
spašavanje.
Te su izmjene navedene u Prilogu 34. izvješća
MSC 92/26/Add.2. U stavku 13.27.1. izvješća s 92. zasjedanja Odbora za
pomorsku sigurnost (MSC 92/96) navodi se da će se te izmjene donijeti na
93. zasjedanju MSC-a.
1.6.        Izmjena pravila II.-1./29.
konvencije SOLAS o zahtjevima za ispitivanja kormilarskog uređaja
Poglavlje II.-1. konvencije SOLAS sadržava
zahtjeve za kormilarski uređaj i načine na koje se može dokazati
sukladnost. Tim se izmjenama konvencije SOLAS osigurava zamjenski način
dokazivanja sukladnosti kada to nije izvedivo ispitivanjima na moru pri
najdubljem pomorskom gazu broda. .
Te su izmjene navedene u Prilogu 35. izvješća
MSC 92/26/Add.2. U stavku 13.29. izvješća s 92. zasjedanja Odbora za
pomorsku sigurnost (MSC 92/96) navodi se da će se te izmjene donijeti na
93. zasjedanju MSC-a.
1.7.        Izmjene Kodeksa o poboljšanom
programu nadzora (ESP) iz 2011., većinom da bi se Kodeks uskladio s
praksom klasifikacijskih društava/ovlaštenih organizacija.
Programom procjene stanja (CAS) utvrđen je
okvir za pojačani nadzor starijih brodova. Poboljšanim programom
inspekcije tijekom pregleda brodova za rasuti teret i tankera za prijevoz nafte
(odnosno poboljšani program nadzora (ESP)) utvrđeno je kako se provodi
pojačani nadzor. Budući da se CAS koristi ESP-om za ostvarenje svojeg
cilja, CAS upućuje na ESP kao sredstvo za tu svrhu. Cilj je izmjena
Kodeksa o ESP-u uskladiti ESP s trenutačnom praksom.
Te su izmjene navedene u Prilogu 36. izvješća
MSC 92/26/Add.2. U stavku 13.33. izvješća s 92. zasjedanja Odbora za
pomorsku sigurnost (MSC 92/96) navodi se da će se te izmjene donijeti na
93. zasjedanju MSC-a.
2.           DONOŠENJE IZMJENA IMO-A
2.1.        Donošenje izmjena pravila
II.-2./1., 2./3., 2./9.7., 2./13.4., 2/18., 2./20.-1., 2./29., poglavlja III.
konvencije SOLAS, Kodeksa o sredstvima za spašavanje i Kodeksa o poboljšanom
programu nadzora iz 2011.
Te su izmjene prihvaćene na 92. zasjedanju
Odbora za pomorsku sigurnost od 12. do 21. lipnja 2013. i trebaju se
proslijediti na donošenje na 93. zasjedanju Odbora od 14. do 23. svibnja 2014.
2.2.        Prihvaćanje i stupanje
na snagu.
Nakon što ih Odbor prihvati i donese, prethodno
navedene izmjene bit će dostavljene odgovarajućim ugovornim strankama
kako bi one mogle izraziti svoje prihvaćanje obveza u skladu s izmjenama.
3.           MJERODAVNO ZAKONODAVSTVO I
NADLEŽNOST EU-A
3.1.        Izmjena pravila II.-2./3. i
II.-2./9.7. konvencije SOLAS o vatrootpornosti ventilacijskih kanala za nove
brodove
Unija je već u poglavlju II.-2. Priloga 1.
Direktive 2009/45/EZ o sigurnosnim pravilima i normama za putničke brodove[1] donijela zahtjeve za
protupožarnu zaštitu, otkrivanje i gašenje požara. Uredbom 12. dijela A tog
poglavlja predviđeni su posebni zahtjevi za ventilacijske kanale, koji su
izvedeni iz uredbi konvencije SOLAS čija se izmjena sada očekuje.
Osim toga, pravilom 9. poglavlja II.-2. dio B prethodno navedenog Priloga
utvrđeni su detaljni i sveobuhvatni zahtjevi za materijale koji se koriste
za izradu ventilacijskih kanala u različitim dijelovima putničkih
brodova ovisno njihovoj klasi.  Tim izmjenama pravila 9. poglavlja II.-2. dio C
konvencije SOLAS zamjenjuje se cijeli stavak 7. o ventilacijskim sustavima,
kojim su obuhvaćeni i definicija i ispitivanje prolaza kanala,
uključujući posebne odredbe za putničke brodove koji prevoze
više od 36 putnika.
Zbog toga, budu li gore navedene izmjene donesene,
trebat će revidirati zahtjeve za ventilacijske kanale Direktive
2009/45/EZ. To se na primjer odnosi na odredbe o prolazu kanala iz pravila 12.
dijela A poglavlja II.-2. Priloga 1. i odredbe o ventilacijskim sustavima za
brodove koji prevoze više od 36 putnika iz pravila 9. dijela B.
Stoga izmjene konvencije SOLAS koje treba donijeti
mogu utjecati na zahtjeve o ventilacijskim kanalima iz Direktive 2009/45/EZ.
3.2.        Izmjene pravila II.-2./13.4.
konvencije SOLAS o dodatnim sredstvima za napuštanje strojarnica za nove
putničke i teretne brodove
Unija je već u poglavlju II.-2. Priloga 1.
Direktive 2009/45/EZ donijela zahtjeve za sredstva za napuštanje strojarnica za
putničke brodove, posebno u pravilu 6. dijela B (Mjere zaštite od požara)
tog poglavlja, koji su izvedeni iz odredbi konvencije SOLAS čija se
izmjena sada očekuje.
Zbog toga, budu li gore navedene izmjene donesene,
trebat će revidirati zahtjeve za sredstva za napuštanje prostorija iz
Direktive 2009/45/EZ, uzimajući u obzir posebne odredbe koje se
primjenjuju na pregrade i napuštanje upravljačke prostorije glavnih
strojeva.
Stoga izmjene konvencije SOLAS koje treba donijeti
mogu utjecati na zahtjeve Direktive 2009/45/EZ za sredstva za napuštanje
strojarnica za nove putničke brodove.
3.3.        Izmjena pravila II.-2./18. konvencije SOLAS o površinama za slijetanje
helikoptera na ro-ro putničkim brodovima za nove brodove
Unija je već u poglavlju II.-2. Priloga 1.
Direktive 2009/45/EZ donijela zahtjeve za osiguranje površina za slijetanje
helikoptera. U pravilu 18. dijela B tog poglavlja posebno je predviđeno da
„brodovi opremljeni helidromima moraju ispunjavati zahtjeve iz pravila 18.
dijela G. poglavlja II.-2. konvencije SOLAS s izmjenama od 1. siječnja
2003.” Sada se očekuje da će ti zahtjevi biti izmijenjeni.
Zbog toga, budu li gore navedene izmjene donesene,
trebat će revidirati zahtjeve Direktive 2009/45/EZ o površinama za
slijetanje helikoptera na ro-ro putničkim brodovima.
Stoga izmjene konvencije SOLAS koje treba donijeti
mogu utjecati na zahtjeve Direktive 2009/45/EZ o površinama za slijetanje
helikoptera oblikujući sve izmjene tih pravila.
3.4.        Izmjene poglavlja III.
konvencije SOLAS i povezanih zahtjeva za povremeno servisiranje i održavanje
brodica za spašavanje i brodica za prikupljanje za sve brodove
Unija je već pravilom 12. poglavlja III.
Priloga 1. Direktive 2009/45/EZ o sigurnosnim pravilima i normama za
putničke brodove donijela zahtjeve za spremnost za rad, održavanje i
preglede sredstava za spašavanje. U pravilu 12.2. navedeno je „održavanje i
pregledi sredstava za spašavanje obavljaju se u skladu sa zahtjevima iz pravila
III./20. konvencije SOLAS.” Dakle, Direktivom je zahtijevana sukladnost s
odgovarajućim odredbama konvencije SOLAS čije se izmjene sada
očekuju, a svaka će promjena izravno utjecati na pravo EU-a.
Stoga će predložene izmjene mjerodavnih
odredbi konvencije SOLAS utjecati na zahtjeve iz Direktive 2009/45/EZ o
spremnosti za rad, održavanju i pregledu sredstava za spašavanje.
3.5.        Izmjene Kodeksa o sredstvima
za spašavanje (LSA) u vezi s referentnim ispitnim pomagalima za prsluke za
spašavanje s povezanim Revidiranim preporukama za ispitivanje sredstava za spašavanje i Smjernicama za provjeru konstrukcije
dovršenog referentnog ispitnog pomagala za odrasle
Unija je već u poglavlju III. Priloga 1.
Direktive 2009/45/EZ o sigurnosnim pravilima i normama za putničke brodove
donijela zahtjeve za osobna sredstva za spašavanje. U pravilu 2.2. tog
poglavlja posebno je navedeno da sva takva sredstva „moraju biti u skladu
s... Kodeksom o sredstvima za spašavanje”.
K tome, u članku 5. stavku 1. Direktive
96/98/EZ o pomorskoj opremi[2]
navedeno je da „oprema navedena u Prilogu A.1 kojom se brod Zajednice
oprema... mora ispunjavati primjenjive zahtjeve međunarodnih instrumenata
navedenih u tom Prilogu”. U točki A 1.1.4. u tablici iz Priloga A. 1.,
primjenjiva norma za prsluke za spašavanje je Rezolucija IMO-a MSC. 48 (66)
(Kodeks o sredstvima za spašavanje), a važeće norme za ispitivanje su one
navedene u Rezoluciji IMO-a A.689(17) kako je izmijenjena.
Dakle, u obje se direktive zahtijeva sukladnost s
odredbama konvencije SOLAS čije se izmjene sada očekuju, a svaka
će promjena tih pravila izravno utjecati na pravo EU-a.
Stoga će predložene izmjene Kodeksa o
sredstvima za spašavanje utjecati na zahtjeve iz Direktive 2009/45/EZ i
Direktive 96/98/EZ.
3.6.        Izmjena pravila II.-1./29.
konvencije SOLAS o zahtjevima za ispitivanja kormilarskog uređaja
Unija je već u pravilima 6. i 7. dijela C
poglavlja II.-1. Priloga 1. Direktive 2009/45/EZ donijela zahtjeve za ispitivanja
kormilarskog uređaja koji proizlaze iz i preslikavaju odredbe konvencije
SOLAS čija se izmjena sada očekuje.
Zbog toga, budu li gore navedene izmjene donesene,
trebat će revidirati zahtjeve Direktive 2009/45/EZ za glavne i
pomoćne kormilarske uređaje, uzimajući u obzir nove odredbe
konvencije SOLAS.
Stoga će predložene izmjene konvencije SOLAS
utjecati na zahtjeve iz Direktive 2009/45/EZ.
3.7.        Izmjene Kodeksa o poboljšanom
programu nadzora (ESP) iz 2011., većinom da bi se Kodeks uskladio s praksom
klasifikacijskih društava/ovlaštenih organizacija.
Cilj je Uredbe (EU) br. 530/2012 o ubrzanom
postepenom uvođenju zahtjeva za dvostrukom oplatom ili ekvivalentnih
projektnih zahtjeva za tankere za naftu s jednostrukom oplatom[3] utvrditi ubrzani sustav postepenog uvođenja primjene zahtjeva o dvostrukoj oplati
ili ekvivalentnih projektnih zahtjeva konvencije MARPOL 73/78, kako je
definirana u članku 3. te Uredbe, na tankere za naftu s jednostrukom
oplatom te zabraniti prijevoz teških frakcija nafte tankerima s jednostrukom
oplatom u luke država članica ili iz njih.
Uredbom se propisuje obvezna primjena IMO-vog
Programa procjene stanja (CAS) na tankere za naftu s jednostrukom oplatom
starije od 15 godina. U članku 5. zahtijeva se da takvi tankeri ispunjuju
zahtjeve CAS-a, koji je u članku 6. definiran kao Program procjene stanja
donesen Rezolucijom MEPC-a 94(46) od 27. travnja 2001. kako je izmijenjena
Rezolucijom MEPC-a 99(48) od 11. listopada 2002. i Rezolucijom MEPC-a 112(50)
od 4. prosinca 2003. Poboljšanim programom inspekcije tijekom pregleda brodova
za rasuti teret i tankera za prijevoz nafte (odnosno poboljšani program nadzora
(ESP)) utvrđeno je kako se provodi taj pojačani nadzor. Budući
da se CAS koristi ESP-om za ostvarenje svojeg cilja, sve izmjene inspekcija
ESP-a bit će izravno i automatski primjenjive Uredbom (EU)
br. 530/2012.
Zbog toga će izmjene koje treba donijeti na
93. zasjedanju Odbora za pomorsku sigurnost, a kojima bi se uvele izmjene
Kodeksa o poboljšanom programu nadzora, utjecati na pravo EU-a kroz primjenu
Uredbe (EU) br. 530/2012.
3.8.        Sažetak
Zbog prethodno navedenih mjerodavnih propisa EU-a,
Komisija smatra da donošenje prethodno citiranih sedam izmjena, čije se
donošenje očekuje na 93. zasjedanju Odbora za pomorsku sigurnost, spada u
isključivu nadležnost EU-a, koju je Unija stekla u skladu s člankom
3. stavkom 2. UFEU-a, ako donošenje dotičnih međunarodnih
instrumenata može utjecati na zajednička pravila ili promijeniti njihovo
područje primjene.
U skladu s dobro konsolidiranom sudskom praksom,
iako Unija nije članica IMO-a, države članice nemaju ovlasti preuzeti
obveze koje bi vjerojatno utjecale na pravila EU-a donesena zbog postizanja
ciljeva Ugovora, osim ako su za to ovlaštene odlukom Vijeća na prijedlog Komisije.

4.           ZAKLJUČAK
Komisija stoga predlaže Odluku Vijeća o
stajalištu koje je potrebno donijeti u ime Europske unije u vezi s izmjenama
navedenima u prethodnim stavcima 1.1. do 1.7. koje će se donijeti na 93.
zasjedanju Odbora za pomorsku sigurnost.
2014/0119 (NLE)
Prijedlog
ODLUKE VIJEĆA
o stajalištu koje je potrebno donijeti u ime
Europske unije na Međunarodnoj pomorskoj organizaciji tijekom 93.
zasjedanja Odbora za pomorsku sigurnost o donošenju izmjena pravila II.-2./1.,
2./3., 2./9.7., 2./13.4., 2./18., 2./20.-1., 2./29. i poglavlja III. konvencije
SOLAS, Kodeksa o sredstvima za spašavanje i Kodeksa o poboljšanom programu
nadzora iz 2011.
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 100. stavak 2. i članak 218.
stavak 9.,
uzimajući u obzir prijedlog Europske
komisije,
budući da:
(1)       Cilj djelovanja Europske
unije u području pomorskog prometa treba biti poboljšanje pomorske
sigurnosti.
(2)       Odbor za pomorsku sigurnost
(MSC) IMO-a na svojem 92. zasjedanju prihvatio je izmjene pravila II.-2./1.,
2./3., 2./9.7., 2./13.4., 2./18., 2./20.-1., 2./29. i poglavlja III. konvencije
SOLAS, Kodeksa o sredstvima za spašavanje i Kodeksa o poboljšanom programu
nadzora iz 2011. Očekuje se da će te izmjene biti donesene na 93.
zasjedanju MSC-a, koje će se održati u svibnju 2014.
(3)       Izmjenama pravila II.-2./3. i
II.-2./9.7. konvencije SOLAS o vatrootpornosti ventilacijskih kanala za nove
brodove uvest će se novi zahtjevi za ventilacijske sustave na brodovima,
uključujući i putničke brodove koji prevoze više od 36 putnika.
Ta su pitanja obuhvaćena odredbama pravila 12. dijela A te pravila 9.
dijela B poglavlja II.-2. Priloga 1. Direktive 2009/45/EZ o sigurnosnim
pravilima i normama za putničke brodove[4]
o prolazima ventilacijskih kanala i ventilacijskim sustavima za brodove koji
prevoze više od 36 putnika, koje su izvedene iz odredbi konvencije SOLAS
čija se izmjena sada očekuje.
(4)       Izmjenama pravila
II.-2./13.4. konvencije SOLAS uvest će se dodatna sredstva za napuštanje
strojarnica za nove putničke i teretne brodove. Ta pitanja obuhvaćena
su odredbama pravila 6. dijela B poglavlja II.-2. Priloga 1. Direktive
2009/45/EZ (Sredstva za napuštanje prostorija), koje su izvedene iz odredbi
konvencije SOLAS čija se izmjena sada očekuje.
(5)       Izmjene pravila II.-2./18.
konvencije SOLAS o površinama za slijetanje helikoptera na ro-ro putničkim
brodovima za nove brodove uključivat će zahtjev da uređaji za
gašenje požara pjenom budu u skladu s okružnicom IMO-a MSC.1/Circ.1431. od 22.
lipnja 2012. o smjernicama za odobrenje uređaja za gašenje požara pjenom
na helikopterskoj palubi. Pravilom 18. dijela B poglavlja II.-2. Priloga 1.
Direktive 2009/45/EZ predviđeno je da brodovi opremljeni helidromima
moraju ispunjavati zahtjeve konvencije SOLAS kako je izmijenjena 1.
siječnja 2003., čija se izmjena sada očekuje.
(6)       Cilj je izmjena pravila 20.
poglavlja III. konvencije SOLAS i povezanih zahtjeva za povremeno servisiranje
i održavanje brodica za spašavanje i brodica za prikupljanje za sve brodove učiniti
te detaljne zahtjeve obveznima. U poglavlju III. Priloga 1. Direktive
2009/45/EZ predviđeno je da se održavanje i pregledi sredstava za
spašavanje obavljaju u skladu sa zahtjevima pravila III./20. konvencije SOLAS,
čija se izmjena sada očekuje.
(7)       Izmjenama Kodeksa o
sredstvima za spašavanje (LSA) u vezi s referentnim ispitnim pomagalima za
prsluke za spašavanje uvest će se novi zahtjevi za referentna ispitna
pomagala. U pravilu 2.2. poglavlja III. Direktive 2009/45/EZ navedeno je da sva
osobna sredstva za spašavanje moraju biti u skladu s Kodeksom o sredstvima za
spašavanje. K tome, u članku 5. stavku 1. Direktive 96/98/EZ o pomorskoj
opremi[5]
navedeno je da oprema navedena u Prilogu A.1 kojom se oprema brod Zajednice
mora ispunjavati primjenjive zahtjeve međunarodnih instrumenata navedenih
u tom Prilogu. U točki A 1.1.4. u tablici iz Priloga A. 1., primjenjiva
norma za prsluke za spašavanje je Rezolucija IMO-a MSC. 48 (66) (Kodeks o
sredstvima za spašavanje), čija se izmjena sada očekuje.
(8)       Izmjenama pravila II.-1./29.
konvencije SOLAS o zahtjevima za ispitivanja kormilarskog uređaja uvest
će se dodatni zahtjevi za dokazivanje sukladnosti tijekom ispitivanja na
moru. Pravila 6. i 7. dijela C poglavlja II.-1. Priloga 1. Direktive 2009/45/EZ
proizlaze iz i preslikavaju odredbe pravila 29. dijela C poglavlja II.-1.
konvencije SOLAS o zahtjevima za glavne i pomoćne kormilarske
uređaje, čija se izmjena sada očekuje.
(9)       Kodeks o poboljšanom programu
nadzora iz 2011. izmjenama je usklađen s praksom klasifikacijskih
društava. Člancima 5. i 6. Uredbe (EU) br. 530/2012 o ubrzanom
postepenom uvođenju zahtjeva za dvostrukom oplatom ili ekvivalentnih
projektnih zahtjeva za tankere za naftu s jednostrukom oplatom[6] propisana je obvezna
primjena IMO-vog sustava Programa procjene stanja (CAS) na tankere za naftu s
jednostrukom oplatom starije od 15 godina. Poboljšanim programom inspekcije
tijekom pregleda brodova za rasuti teret i tankera za prijevoz nafte (odnosno
poboljšani program nadzora (ESP)) utvrđeno je kako se provodi taj
pojačani nadzor. Budući da se CAS koristi ESP-om za ostvarenje svojeg
cilja, sve izmjene inspekcija ESP-a bit će automatski primjenjive Uredbom
(EU) br. 530/2012..
(10)     Unija nije članica IMO-a
ni ugovorna stranka dotičnih konvencija i kodeksa. Stoga je potrebno da
Vijeće ovlasti države članice da izraze stajalište Unije i svoje
prihvaćanje obveza u skladu s tim izmjenama.
DONIJELO JE OVU ODLUKU:
Članak 1.
1.           Stajalište Unije na 93.
zasjedanju Odbora za pomorsku sigurnost IMO-a bit će da se podrži
donošenje izmjena pravila II.-2./3., 2./9.7., 2./13.4. i 2/18. konvencije SOLAS
kako je utvrđeno u Prilogu 13. dokumenta IMO-a MSC 92/26.Add.1, kao i
donošenje izmjena pravila II.-2./20.-1., 2./29. i poglavlja III. konvencije
SOLAS, Kodeksa o sredstvima za spašavanje i Kodeksa o poboljšanom programu
nadzora iz 2011. kako je utvrđeno u prilozima 31., 34., 35. i 36.
dokumenta IMO-a MSC 92/26/Add.2.
2.           Države članice koje su
članice IMO-a izražavaju stajalište Unije kako je navedeno u stavku 1.,
djelujući zajednički u interesu Unije.
3.           Mogu se dogovoriti manje i
tehničke promjene tog stajališta bez potrebe za njegovom izmjenom.
Članak
2.
Države članice ovime su ovlaštene izraziti
svoje prihvaćanje obveza, u interesu Unije, u skladu s izmjenama i
članka 1. stavka 2.
Članak 3.
Ova je Odluka upućena državama
članicama.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 163, 25.6.2009., str. 1.
[2]               SL L 46, 17.2.1997., str. 25.
[3]               SL L 172, 30.6.2012., str. 3.
[4]               SL L 163, 25.6.2009., str. 1.
[5]               SL L 46, 17.2.1997., str. 25.
[6]               SL L 172, 30.6.2012., str. 3.


               EUROPSKA KOMISIJA
            Bruxelles, 21.8.2015.
            COM(2015) 389 final
            2015/0180(NLE)
            Prijedlog
            ODLUKE VIJEĆA
            o utvrđivanju stajališta koje Unija treba zauzeti na 12. sjednici Opće skupštine OTIF-a u pogledu određenih izmjena Konvencije o međunarodnom željezničkom prijevozu (COTIF) i njezinih dodataka

               OBRAZLOŽENJE

               1.KONTEKST PRIJEDLOGA

               •Razlozi za prijedlog i njegovi ciljevi

               Cilj je predložene Odluke Vijeća utvrditi stajalište koje će Europska unija zauzeti na 12. sjednici Opće skupštine Međuvladine organizacije za međunarodni željeznički prijevoz (OTIF) koja će se održati 29. i 30. rujna 2015., u pogledu određenih izmjena Konvencije o međunarodnom željezničkom prijevozu (COTIF) i njezinih dodataka D (Jedinstvena pravila o ugovorima za korištenje vozila u međunarodnom željezničkom prometu – CUV), F (Jedinstvena pravila o vrednovanju tehničkih standarda i prihvaćanju jedinstvenih tehničkih propisa primjenjivih na željeznička sredstva namijenjena korištenju u međunarodnom prometu – APTU) i G (Jedinstvena pravila o tehničkom odobrenju za prihvatljivost željezničkih sredstava namijenjenih za korištenje u međunarodnom prometu – ATMF) o kojima će odlučivati Opća skupština.

               •Usklađenost s postojećim propisima u tom području politike

               Izričit cilj predloženih izmjena COTIF-a i njegovih dodataka koji se odnose na pravo Unije jest razjasniti područje primjene Dodatka F i Dodatka G te uloge posjednika i subjekta nadležnog za održavanje u skladu s pravom EU-a, a posebno u skladu s Direktivom o sigurnosti željeznice
                  1
               .

               •Usklađenost s drugim politikama Unije

               Predložene izmjene COTIF-a i njegovih dodataka nemaju izravne veze s drugim politikama Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Izmjene COTIF-a i njegovih dodataka o kojima će raspravljati Opća skupština OTIF-a odnose se na zajednička pravila koja se primjenjuju na međunarodni promet prema području Unije ili iz njega ili preko područja Unije. Cilj predložene Odluke Vijeća je utvrđivanje stajališta koje treba zauzeti u ime Unije na sjednici tijela koje je utemeljeno sporazumom, kada se to tijelo poziva da donese akte koji imaju pravne učinke. Stoga je pravna osnova predložene Odluke Vijeća članak 91. UFEU-a u vezi s člankom 218. stavkom 9. UFEU-a.

               •Supsidijarnost (ako nema isključive nadležnosti)

               Europska komisija predlaže stajalište EU-a samo za izmjene koje imaju izravnu vezu s pravom Unije, posebno u području željezničke sigurnosti i interoperabilnosti, te za uredničke izmjene kojima se ažurira oznaka Europske unije u skladu s Ugovorom iz Lisabona.

               •Proporcionalnost

               Znatnim predloženim izmjenama COTIF-a i njegovih dodataka razjašnjava se područje primjene Dodatka F i Dodatka G te uloge posjednika i subjekta nadležnog za održavanje u skladu s pravom EU-a, a posebno Direktivom o sigurnosti željeznice. Predloženo stajalište Unije u potpunosti je u skladu sa stajalištem Unije koje je izloženo na 25. sjednici Odbora za reviziju OTIF-a, na temelju Odluke Vijeća od 24. lipnja 2014. o utvrđivanju stajališta koje treba usvojiti u ime Europske unije na toj sjednici (2014/699/EU)
                  2
               .

               •Izbor instrumenta

               U skladu s člankom 218. stavkom 9. UFEU-a, Vijeće na prijedlog Komisije ili Visokog predstavnika Unije za vanjske poslove i sigurnosnu politiku donosi odluku kojom se utvrđuju stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UTJECAJA

               •Ex post evaluacije / provjere prikladnosti postojećeg zakonodavstva

               O prijedlozima izmjena COTIF-a i njegovih dodataka raspravljalo se i glasovalo na 25. sjednici Odbora za reviziju OTIF-a 25. i 26. lipnja 2014., odnosno kad je riječ o djelomičnoj reviziji Dodatka B (Jedinstvena pravila vezana uz Ugovor o međunarodnom željezničkom prijevozu robe – CIM) pisanim postupkom
                  3
               . Odbor za reviziju u pisanom je postupku donio konsolidirano izvješće s obrazloženjem
                  4
               . O izmjenama Dodatka G (ATMF) i Dodatka D (CUV) raspravljalo se na nekoliko sastanaka posebnih radnih skupina u okviru Međuvladine organizacije za međunarodni željeznički prijevoz (OTIF). Na svim su sastancima aktivno sudjelovale Europska komisija i Europska agencija za željeznice (ERA), kao i brojne države članice. Slične rasprave o dodacima B (CIM) i E (Jedinstvena pravila o ugovoru o korištenju infrastrukture u međunarodnom željezničkom prometu – CUI) na sjednicama posebnih radnih skupina u okviru OTIF-a uz sudjelovanje Europske komisije i nekoliko država članica nisu dovele do formalnih prijedloga izmjena koje treba prihvatiti na 12. sjednici Opće skupštine. Pored toga, Europska komisija omogućila je sastavljanje radne skupine država članica EU-a i predstavnika željezničkog sektora, a na sastancima te radne skupine raspravljalo se o onim prijedlozima izmjena koje su predložile države članice EU-a o kojima se nije raspravljalo na 25. sjednici Odbora za reviziju OTIF-a.

               •Savjetovanja s dionicima

               Predstavnici željezničkog sektora, uključujući Zajednicu europskih željezničkih i infrastrukturnih poduzeća (CER), Upravitelje europske željezničke infrastrukture (EIM), Odbor za međunarodni željeznički promet (CIT), Međunarodnu željezničku uniju (UIC), Europsko udruženje za teretni željeznički promet (ERFA), Međunarodnu uniju posjednika vagona (UIP), aktivno su sudjelovali u raspravama na relevantnim gore navedenim sastancima.

               •Prikupljanje i primjena stručnog znanja

               Nije primjenjivo.

               •Procjena utjecaja

               Predložene izmjene COTIF-a i njegovih dodataka koje se odnose na pravo Unije temelje se na postojećem zakonodavstvu Unije, što je izričit cilj OTIF-a. Stajalište Unije koje treba zauzeti u potpunosti je u skladu sa stajalištem koje je zauzelo Vijeće na 25. sjednici Odbora za reviziju OTIF-a (Odluka Vijeća 2014/699/EU). Stoga nije bilo potrebe za procjenom utjecaja ovog prijedloga.

               •Prikladnost i pojednostavljivanje propisa

               Nije relevantno.

               •Temeljna prava

               Prijedlog nema utjecaja na temeljna prava.

               4.UTJECAJ NA PRORAČUN

               Prijedlog nema utjecaja na proračun.

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

               Izmjene koje budu prihvaćene stupit će na snagu u skladu s odgovarajućim odredbama COTIF-a. Praćenje, evaluacija i izvješćivanje u ime Europske unije nisu potrebni.

               •Dokumenti s obrazloženjima (za direktive)

               Nije relevantno.

               •Detaljno objašnjenje posebnih odredbi prijedloga

               Unija je pristupila COTIF-u u srpnju 2011. na temelju Odluke Vijeća 2013/103/EU
                  5
               . COTIF je mješoviti sporazum u kojem su ugovorne stranke Unija i sve države članice. U Prilogu III. Odluci utvrđeni su interni aranžmani za Vijeće, države članice i Komisiju u postupcima u okviru OTIF-a. Kad je riječ o pitanjima koja su u isključivoj nadležnosti EU-a, EU glasuje s brojem glasova svih država članica koje su ugovorne stranke COTIF-a. Ukupno 26 država članica EU-a ujedno su i države članice OTIF-a. Međutim, jedna država članica EU-a nije ratificirala COTIF 1999., a tri države članice nisu povukle svoje izjave o neprimjenjivanju dodataka E (CUI), F (APTU) i G (ATMF) koje su podnijele kada ti dodaci još nisu bili u skladu s pravom EU-a. Zbog toga te države članice EU-a ne mogu glasovati o izmjenama koje se odnose na odredbe koje one ne primjenjuju. OTIF ima 44 aktivne države članice (članstvo dviju država koje nisu članice EU-a suspendirano je dok se ponovno ne uspostavi međunarodni željeznički promet, a dvije države koje nisu članice EU-a izgubile su svoje glasačko pravo u skladu s odredbama COTIF-a).

               U skladu s člankom 34. naslova VI. COTIF-a izmjene same Konvencije o kojima odlučuje Opća skupština stupaju na snagu za sve ugovorne stranke dvanaest mjeseci nakon što ih odobri dvije trećine država članica, uz izuzetak onih koje su prije stupanja na snagu dale izjavu da ne odobravaju takve izmjene. Izmjene dodataka Konvenciji, o kojima odlučuje Opća skupština, stupaju na snagu za sve države članice dvanaest mjeseci nakon što ih odobri polovina država članica koje nisu dale izjavu o neprimjenjivanju predmetnih dodataka u potpunosti, uz izuzetak onih država koje su prije stupanja na snagu dale izjavu da ne odobravaju takve izmjene.

               Opća skupština može u vrijeme prihvaćanja izmjene odrediti da ta izmjena znači da ako bilo koja država članica podnese izjavu o njezinu neprihvaćanju i ne odobri tu izmjenu u roku od osamnaest mjeseci od njezina stupanja na snagu, ta država po isteku navedenog razdoblja prestaje biti država članica OTIF-a.

               Ako se odluke Opće skupštine odnose na dodatke Konvenciji, od trenutka stupanja na snagu tih odluka suspendirat će se u potpunosti primjena predmetnog dodatka u odnosu na promet s državama članicama koje su dale izjavu o neodobravanju izmjena dodatka.

               Od datuma kada izmjene Konvencije ili njezinih dodataka stupe na snagu, one će postati obvezujuće za Uniju i države članice Unije te će činiti sastavni dio pravne stečevine Unije.

               U skladu s člankom 38. naslova VII. COTIF-a, Europska unija kao regionalna organizacija koja je pristupila COTIF-u može ostvariti prava koja uživaju njezini članovi na temelju Konvencije u onoj mjeri u kojoj se ta prava odnose na pitanja za koja je ovlaštena.

               U Prilogu prijedloga Odluke Vijeća sadržan je detaljan popis predviđenih izmjena koje će iznijeti glavni tajnik na 12. sjednici Opće skupštine te je navedeno koje izmjene Unija može prihvatiti. Neke od predviđenih izmjena, posebno one koje se odnose na članak 12. i članak 20 COTIF-a te izmjene dodataka D, F i G povezane su s pravom Unije na području sigurnosti željeznica i interoperabilnosti; smatraju se primjerenima za siguran i pouzdan međunarodni željeznički promet imajući u vidu tehnološki napredak te ih se stoga može podržati. Uredničkim izmjenama poput one članka 3. COTIF-a ažurira se oznaka Europske unije u skladu s Ugovorom iz Lisabona (slične su izmjene prihvaćene na 25. sjednici Odbora za reviziju za odredbe koje su u nadležnosti tog tijela). Za druge izmjene (posebno one koje se odnose na administrativne dogovore i financiranje OTIF-a) nije predloženo stajalište EU-a.

               2015/0180 (NLE)

               Prijedlog

               ODLUKE VIJEĆA

               o utvrđivanju stajališta koje Unija treba zauzeti na 12. sjednici Opće skupštine OTIF-a u pogledu određenih izmjena Konvencije o međunarodnom željezničkom prijevozu (COTIF) i njezinih dodataka

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je pristupila Konvenciji o međunarodnom željezničkom prijevozu od 9. svibnja 1980. kako je izmijenjena Protokolom iz Vilniusa od 3. lipnja 1999. (dalje u tekstu „Konvencija COTIF”) na temelju Odluke Vijeća 2013/103/EU od 16. lipnja 2011. o potpisivanju i sklapanju Sporazuma između Europske unije i Međuvladine organizacije za međunarodni željeznički prijevoz (OTIF) o pristupanju Europske unije navedenoj Konvenciji
                  6
               .

               (2)Sve države članice, uz iznimku Cipra i Malte, ugovorne su stranke Konvencije COTIF i primjenjuju je.

               (3)Očekuje se da će Opća skupština, osnovana u skladu s člankom 13. stavkom 1. točkom (a) Konvencije COTIF, na svojoj 12. sjednici koja će se održati od 29. do 30. rujna 2015. odlučiti o određenim izmjenama Konvencije COTIF i njezinih dodataka D (Jedinstvena pravila o ugovorima za korištenje vozila u međunarodnom željezničkom prometu – CUV), F (Jedinstvena pravila o vrednovanju tehničkih standarda i prihvaćanju jedinstvenih tehničkih propisa primjenjivih na željeznička sredstva namijenjena korištenju u međunarodnom prometu – APTU) i G (Jedinstvena pravila o tehničkom odobrenju za prihvatljivost željezničkih sredstava namijenjenih za korištenje u međunarodnom prometu – ATMF).

               (4)Unija zauzima stajalište o navedenim pitanjima na temelju članka 218. stavka 9. UFEU-a s obzirom na to da su odluke o tim izmjenama koje donosi Opća skupština akti koji imaju pravni učinak, a predmet je u nadležnosti Unije.

               (5)Ciljevi su izmjena Konvencije COTIF: (a) ažuriranje zadaća Odbora tehničkih stručnjaka i upućivanje na definiciju „posjednika” u skladu s pravom EU-a i (b) preinaka nekih pravila o financiranju OTIF-a, njegovoj reviziji i izvješćivanju, kao i manje upravne promjene.

               (6)Cilj izmjena Dodatka D (CUV) koje je predstavio glavni tajnik OTIF-a pojašnjenje je uloge posjednika i subjekta nadležnog za održavanje u ugovorima o korištenju vozila u međunarodnom željezničkom prometu.

               (7)Cilj izmjena Dodatka G (ATMF) i Dodatka F (APTU) pojašnjenje je njihova područja primjene brisanjem upućivanja na „druga željeznička sredstva”.

               (8)Navedene su izmjene u nadležnosti Unije i u skladu su s pravom i strateškim ciljevima Europske unije te bi ih stoga Unija trebala podržati.

               (9)Slijedom toga, Unija bi trebala zauzeti stajalište kako je priloženo ovoj Odluci. Stajalište Unije trebalo bi biti zastupljeno na sjednici Opće skupštine,

               DONIJELO JE OVU ODLUKU:

               Članak 1.

               1.
                     Stajalište koje Europska unija treba zauzeti na 12. sjednici Opće skupštine u okviru Konvencije o međunarodnom željezničkom prijevozu mora biti u skladu s Prilogom ovoj Odluci.

               2.
                     Manje izmjene dokumenata navedenih u Prilogu ovoj Odluci mogu se dogovoriti s predstavnicima Unije na sjednici Opće skupštine bez daljnje odluke Vijeća.

               Članak 2.

               Odluke koje donosi Opća skupština objavljuju se u Službenom listu Europske unije uz navođenje datuma njihova stupanja na snagu.

               Članak 3.

               Ova Odluka stupa na snagu na dan donošenja.

               Članak 4.

               Ova je Odluka upućena Komisiji i državama članicama.

               Sastavljeno u Bruxellesu

                     Za Vijeće

                     Predsjednik

                     (1)
                  Direktiva 2009/49/EZ Europskog parlamenta i Vijeća od 29. travnja 2004. o sigurnosti željeznica Zajednice i izmjeni Direktive Vijeća 95/18/EZ o izdavanju dozvola za obavljanje usluga u željezničkom prijevozu i Direktive 2001/14/EZ o dodjeli željezničkog infrastrukturnog kapaciteta i ubiranju pristojbi za korištenje željezničke infrastrukture i dodjeli rješenja o sigurnosti (Direktiva o sigurnosti željeznice), SL L 164/44 od 30.4.2004., kako je izmijenjena nizom akata, posebno Direktivom 2008/110/EZ Europskog parlamenta i Vijeća, SL L 345/62 od 23.12.2008.

                     (2)
                  Odluka Vijeća od 24. lipnja 2014. o utvrđivanju stajališta koje treba usvojiti u ime Europske unije na 25. sjednici Odbora za reviziju OTIF-a u pogledu određenih izmjena Konvencije o međunarodnom željezničkom prijevozu (COTIF) i njezinih dodataka, SL L 293/26 od 9.10.2014./

                     (3)
                  Okružnica Odbora za reviziju OTIF-a A 55-25/505.2015 od 23. travnja 2015.

                     (4)
                  Okružnica Odbora za reviziju OTIF-a A 55-25/504.2015 od 23. travnja 2015.

                     (5)
                  Odluka Vijeća od 16. lipnja 2011. o potpisivanju i sklapanju Sporazuma između Europske unije i Međuvladine organizacije za međunarodni željeznički prijevoz o pristupanju Europske unije Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999., SL L 51 od 23.2.2013.

                     (6)
                  SL L 51 od 23.2.2013., str. 1.

    ---documentbreak---

               EUROPSKA KOMISIJA
            Bruxelles, 21.8.2015.
            COM(2015) 389 final
            PRILOG

            Odluci Vijeća
            o utvrđivanju stajališta koje Unija treba zauzeti na 12. sjednici Opće skupštine OTIF-a u pogledu određenih izmjena Konvencije o međunarodnom željezničkom prijevozu (COTIF) i njezinih dodataka

               PRILOG

               Odluci Vijeća

               o utvrđivanju stajališta koje Unija treba zauzeti na 12. sjednici Opće skupštine OTIF-a u pogledu određenih izmjena Konvencije o međunarodnom željezničkom prijevozu (COTIF) i njezinih dodataka

               1.Uvod

               Glavni tajnik Međuvladine organizacije za međunarodni željeznički prijevoz (OTIF) sazvao je za 29. i 30. rujna 2015. u Bernu 12. sjednicu Opće skupštine navedene Organizacije.

               Cilj je ovog dokumenta oblikovati usklađeno stajalište EU-a koje će se iznijeti na sjednici Opće skupštine. Dokument je pripremila Glavna uprava za mobilnost i promet uz pomoć ostalih uključenih službi Komisije.

               2.Referentni dokumenti

               Dokumenti koji se odnose na točke dnevnog reda poslani su državama članicama OTIF-a 15. svibnja 2015. te su dostupni na internetskoj stranici OTIF-a na sljedećoj poveznici:

                  http://www.otif.org/en/law/general-assembly/working-documents-concerning-revision-of-cotif.html

               .

               3.Napomene o svakoj točki dnevnog reda

               Točka 1. Izbor predsjedatelja i potpredsjedatelja

               Dokument: nema dokumenta.

               Glasačka prava koriste: države članice.

               Koordinirano stajalište: ne postoji.

               Točka 2. Prihvaćanje dnevnog reda

               Dokumenti: AG 12/2, AG 12/2 Add.1.

               Glasačka prava koriste: države članice.

               Koordinirano stajalište: ne postoji.

               Točka 3. Osnivanje Odbora za ovlaštenja

               Dokument: nema dokumenta.

               Glasačka prava koriste: države članice.

               Koordinirano stajalište: ne postoji.

               Točka 4. Organizacija rada i imenovanje svih potrebnih odbora

               Dokument: nema dokumenta.

               Glasačka prava koriste: države članice.

               Koordinirano stajalište: ne postoji.

               Točka 5. Izbor glavnog tajnika za razdoblje od 1. siječnja 2016. do 31. prosinca 2018.

               Dokumenti: AG 12/5, AG 12/5.1, AG 12/5.2.

               Glasačka prava koriste: države članice.

               Koordinirano stajalište: ne postoji.

               Oba su kandidata državljani država članica EU-a (Austrije i Francuske).

               Točka 6. Članice OTIF-a – opća situacija

               Dokument: AG 12/6.

               Glasačka prava koriste: nije primjenjivo.

               Koordinirano stajalište: ne postoji.

               Točka 7. Proračunski okvir

               Dokumenti: AG 12/7.1, AG 12/7.2.

               Glasačka prava koriste: države članice.

               Koordinirano stajalište: ne postoji.

               Točka 8. Djelomična revizija COTIF-a – temeljne Konvencije

               Dokumenti: AG 12/8, AG 12/8 Add. 1, AG 12/8 Add. 2.

               Glasačka prava koriste: države članice.

               Koordinirano stajalište:

               izmjene članka 3. (Međunarodna suradnja) treba podržati (urednička izmjena kojom se upućivanje na „Europske zajednice” treba zamijeniti upućivanjem na „Europsku uniju”);

               izmjene članka 12. (Izvršenje presuda. Prilog) treba podržati jer se njima mijenja definicija „posjednika” u skladu s pravom EU-a;

               izmjene članka 20. (Odbor tehničkih stručnjaka) treba podržati jer su potrebne za ažuriranje jedinstvenih pravila APTU i ATMF kako bi bila u skladu s pravom EU-a.

               Ostale izmjene: nema stajališta EU-a.

               Točka 9. Djelomična revizija Dodatka B (CIM UR)

               Dokument: AG 12/9.

               Glasačka prava koriste: države članice.

               Koordinirano stajalište: uzeti u obzir izvješće Glavnog tajnika o napretku i nastavku rada na reviziji tog Dodatka.

               Točka 10. Djelomična revizija dodatka D (CUV UR)

               Dokumenti: AG 12/10, AG 12/10 Add. 1, AG 12/10 Add. 2, AG 12/10 Add. 3.

               Glasačka prava koristi: EU.

               Koordinirano stajalište:

               izmjene članka 9. i Izvješća s obrazloženjem treba podržati u skladu sa stajalištem EU-a na 25. sjednici Odbora za reviziju OTIF-a
                  1
                jer se njima, u skladu s pravom EU-a, razjašnjavaju uloge posjednika i subjekta nadležnog za održavanje.

               O novom članku 1a koji je predložila Njemačka u dokumentu AG 12/10 ADD. 3. raspravljala je radna skupina EU-a sastavljena od predstavnika država članica i predstavnika željezničkog sektora na sastanku 26. studenoga 2014., te je prijedlog podržala. Slična odredba postoji i u CIM-u (članak 2. – Odredbe javnog prava). Stoga i taj prijedlog treba podržati.

               Točka 11. Djelomična revizija Dodatka F (APTU UR)

               Dokument: AG 12/11.

               Glasačka prava koristi: EU.

               Koordinirano stajalište: treba podržati izmjenu članka 3. čiji je cilj razjašnjavanje područja primjene brisanjem riječi „druga željeznička sredstva”, kao i odgovarajuću izmjenu Izvješća s obrazloženjem.

               Točka 12. Revizija Dodatka G (ATMF UR)

               Dokument: AG 12/12.

               Glasačka prava koristi: EU.

               Koordinirano stajalište: treba podržati izmjene članka 1. i članka 3. čiji je cilj razjašnjavanje područja primjene brisanjem riječi „druga željeznička sredstva”, kao i odgovarajuću izmjenu Izvješća s obrazloženjem.

               Točka 13. Revidirano i konsolidirano Izvješće s obrazloženjem

               Dokumenti: AG 12/13, AG 12/13 Add.1-10.

               Glasačka prava koriste: države članice.

               Koordinirano stajalište: primiti na znanje revidirano i konsolidirano Izvješće s obrazloženjem te ovlastiti glavnog tajnika da uvrsti objašnjenja koja je prihvatila ova Opća skupština, a koja se odnose na izmjene COTIF-a i njegovih dodataka koje je prihvatila ova Opća skupština.

               Točka 14. Jedinstveni propisi za željeznice

               Dokument: AG 12/14.

               Glasačka prava koriste: države članice.

               Koordinirano stajalište: ne postoji.

               Točka 15. Izvješće o aktivnostima Upravnog odbora u razdoblju od 1. listopada 2012. do 30. rujna 2015.

               Dokument: AG 12/15.

               Glasačka prava koriste: države članice.

               Koordinirano stajalište: ne postoji.

               Točka 16. Biranje članova Upravnog odbora za razdoblje od 1. listopada 2015. do 30. rujna 2018. (sastav i predsjedatelj)

               Dokument: AG 12/16.

               Glasačka prava koriste: države članice.

               Koordinirano stajalište: ne postoji.

               Točka 17. Predviđeni datum održavanja 13. sjednice Opće skupštine

               Dokument: ne postoji.

               Glasačka prava koriste: nije primjenjivo.

               Koordinirano stajalište: ne postoji.

               Točka 18. Razno

               Dokument: nije dostupan.

               Glasačka prava koriste: određuje se na licu mjesta prema potrebi.

               Koordinirano stajalište: utvrđuje se na licu mjesta prema potrebi.

               Točka 19. Svi mandati Opće skupštine

               Dokument: nije dostupan.

               Glasačka prava koriste: određuje se na licu mjesta prema potrebi.

               Koordinirano stajalište: utvrđuje se na licu mjesta prema potrebi.

               Točka 20. Izvješća odbora, ako su potrebna

               Dokument: nije dostupan.

               Glasačka prava koriste: određuje se na licu mjesta prema potrebi.

               Koordinirano stajalište: utvrđuje se na licu mjesta prema potrebi.

               Točka 21. Donošenje odluka, dodjela mandata, donošenje preporuka i drugih dokumenata Opće skupštine (završni dokument)

               Dokument: nije dostupan.

               Glasačka prava koriste: države članice.

               Koordinirano stajalište: utvrđuje se na licu mjesta.

                     (1)
                  Odluka Vijeća od 24. lipnja 2014. o utvrđivanju stajališta koje treba zauzeti u ime Europske unije na 25. sjednici Odbora za reviziju OTIF-a u pogledu određenih izmjena Konvencije o međunarodnom željezničkom prijevozu (COTIF) i njezinih dodataka (2014/699/EU), SL L 293/26 od 9.10.2014.


               EUROPSKA KOMISIJA
            Bruxelles, 7.6.2016.
            COM(2016) 372 final
            2016/0173(NLE)
            Prijedlog
            ODLUKE VIJEĆA
            o ovlašćivanju određenih država članica da u interesu Europske unije prihvate pristup Republike Koreje Haškoj konvenciji o građansko-pravnim aspektima međunarodne otmice djece iz 1980.

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Cilj je Haške konvencije o građansko-pravnim aspektima međunarodne otmice djece od 25. listopada 1980. (dalje u tekstu Konvencija iz 1980.), koju su dosad ratificirale 93 zemlje, među kojima i sve države članice EU-a, obnoviti status quo osiguravajući što hitniji povratak nezakonito odvedene ili zadržane djece s pomoću sustava suradnje između središnjih tijela koja su imenovale njezine ugovorne stranke.

                  Budući da je sprječavanje otmice djece važan dio politike EU-a za promicanje prava djeteta, Europska unija aktivno radi na međunarodnoj razini na unaprjeđenju primjene Konvencije iz 1980. i potiče treće zemlje da joj pristupe.

                  Republika Koreja je 13. prosinca 2012. položio instrument pristupa Konvenciji iz 1980. Konvencija je stupila na snagu u Republici Koreji 1. ožujka 2013.

                  Člankom 38. stavkom 4. Konvencije iz 1980. propisano je da se ona primjenjuje između države pristupnice i onih država ugovornica koje budu izjavile da prihvaćaju pristup.

                  Budući da je pitanje međunarodne otmice djece u isključivoj vanjskoj nadležnosti Europske unije, odluka o tome hoće li se prihvatiti pristup Republike Koreje donosi se na razini EU-a u obliku odluke Vijeća. Države članice trebale bi stoga u vezi s pristupom Republike Koreje dati izjavu o prihvatu u interesu Europske unije.

                  Isključivu nadležnost EU-a za pitanja prihvaćanja pristupa treće zemlje Konvenciji iz 1980. doista je potvrdio Sud Europske unije s kojim se savjetovalo na inicijativu Komisije.

                  U mišljenju 1/13 od 14. listopada 2014. Sud Europske unije potvrdio je da prihvat pristupa treće države Konvenciji o građanskopravnim aspektima međunarodne otmice djece, zaključenoj u Haagu 25. listopada 1980., u isključivoj je nadležnosti Europske unije.

                  Konkretno, Sud je ustrajao na potrebi za ujednačenošću o tom pitanju na razini EU-a kako bi se izbjegla varijabilna geometrija među državama članicama. Cilj je ove Odluke da Konvencija iz 1980. stupi na snagu između Republike Koreje i svih država članica EU-a.

               •Dosljednost s postojećim odredbama politike u određenom području

                  Kada je riječ o otmici djeteta koju je počinio roditelj, Haška konvencija iz 1980. međunarodna je inačica Uredbe Vijeća br. 2201/2003 (poznate kao Uredba Bruxelles II.a) koja je temelj pravosudne suradnje EU-a u bračnim sporovima i u stvarima povezanima s roditeljskom odgovornošću
                     1
                  .

                  Jedan je od glavnih ciljeva Uredbe spriječiti otmice djece između država članica uspostavom postupaka za osiguravanje što hitnijeg povratka djeteta u državu članicu u kojoj ono ima uobičajeno boravište. U tu svrhu u članak 11. Uredbe Bruxelles II.a ugrađen je postupak propisan u Haškoj Konvenciji iz 1980. koji se nadopunjuje pojašnjavanjem nekih aspekata, posebno u pogledu saslušanja djeteta, roka za donošenje odluke nakon podnošenja zahtjeva za predaju i razloga da se dijete ne preda. Njome se uvode i odredbe kojima se uređuje postupak u slučaju oprečnih odluka o tome treba li ili ne treba predati dijete, izdanih u različitim državama članicama.

                  Na međunarodnoj razini Europska unija podupire pristup trećih zemalja Konvenciji iz 1980. kako bi se njezine države članice mogle osloniti na zajednički pravni okvir za rješavanje slučajeva međunarodne otmice djece.

                  Komisija je 21. prosinca 2011. donijela osam prijedloga odluka Vijeća u cilju prihvaćanja pristupa osam zemalja (Maroko, Singapur, Ruska Federacija, Albanija, Andora, Sejšeli, Gabon i Armenija) Haškoj konvenciji o građansko-pravnim aspektima međunarodne otmice djece
                     2
                  .

                  Od lipnja do prosinca 2015. Vijeće Europske unije donijelo je sedam odluka utemeljenih na prethodnim prijedlozima
                     3
                  .

                  U ovom Prijedlogu razmatra se treća zemlja (Republika Koreja) koja je pristupila Konvenciji iz 1980. nakon donošenja prijedloga iz 2011.

               •Dosljednost u odnosu na druge politike Unije

                  Osim s općim ciljem razvoja pravosudne suradnje u građanskim stvarima s prekograničnim implikacijama u skladu s člankom 81. UFEU-a, ovaj Prijedlog povezan je s ciljem zaštite prava djeteta iz članka 3. Ugovora o Europskoj uniji. Sustav Haške konvencije iz 1980. osmišljen je u cilju zaštite djeteta od štetnih učinaka otmice koju je počinio roditelj te kako bi se osiguralo da dijete može održati kontakte s oba roditelja, primjerice osiguravanjem učinkovitog ostvarivanja prava na kontakt.

                  Prijedlog je u skladu i s promicanjem uporabe mirenja u rješavanju prekograničnih obiteljskih sporova. Direktiva o nekim aspektima mirenja u građanskim i trgovačkim stvarima
                     4
                   primjenjuje se, među ostalim, na obiteljsko pravo unutar zajedničkog europskog pravosudnog prostora. Haškom konvencijom iz 1980. također se potiče prijateljsko rješavanje obiteljskih sporova. Jedan od vodiča o dobroj praksi u skladu s Haškom konvencijom iz 1980. koji je objavila Haška konferencija o međunarodnom privatnom pravu posvećen je uporabi mirenja za rješavanje međunarodnih obiteljskih sporova u vezi s djecom koja su obuhvaćena područjem primjene Konvencije.  Na inicijativu Europske komisije taj Vodič preveden je na sve jezike EU-a, osim na engleski i francuski, te na arapski u cilju poticanja dijaloga s državama koje još nisu ratificirale Konvenciju te kako bi se pridonijelo pronalaženju konkretnih načina za rješavanje problema međunarodne otmice djece sa zemljama koje ju nisu ratificirale
                     5
                  .

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Budući da se Odluka odnosi na međunarodni sporazum, primjenjiva pravna osnova je članak 218. Ugovora o funkcioniranju Europske unije zajedno s člankom 81. stavkom 3. Vijeće odlučuje jednoglasno nakon savjetovanja s Europskim parlamentom.

                  Ujedinjena Kraljevina i Irska obvezane su Uredbom (EZ) br. 2201/2003 te stoga sudjeluju u donošenju i primjeni ove Odluke.

                  U skladu s člancima 1. i 2. Protokola br. 22 o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

                  •
                        Supsidijarnost

               Inicijativa je u isključivoj nadležnosti EU-a u skladu s člankom 3. stavkom 2. UFEU-a kako je potvrđeno Mišljenjem 1/13 Suda Europske unije. Stoga se ne primjenjuje načelo supsidijarnosti.

               •Proporcionalnost

                  Ovaj Prijedlog oblikovan je po uzoru na već donesene odluke Vijeća na istu temu i ne prelazi ono što je nužno za postizanje cilja usklađenog djelovanja EU-a u pitanju međunarodne otmice djece osiguravanjem da sve države članice EU-a prihvate pristup Republike Koreje Haškoj konvenciji iz 1980. u utvrđenom roku.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

                  Kako bi EU mogao donijeti utemeljenu odluku o tome hoće li prihvatiti pristup određene treće zemlje Konvenciji iz 1980., nužno je izvršiti odgovarajuće pripremne aktivnosti.

                  Na sastanku stručnjaka održanom 20. siječnja 2015. Komisija i države članice EU-a dogovorile su skup mjerila za procjenu situacije u trećoj zemlji. U upitniku je utvrđen okvirni popis mjerila kao pomoć u procjeni treće zemlje koja je pristupila Konvenciji. Tijekom savjetovanja provedenih s državama članicama i rasprava na sastanku stručnjaka od 15. siječnja 2016. pokazalo se da u ovoj fazi države članice nemaju prigovore u pogledu prihvaćanja pristupa Republike Koreje Konvenciji iz 1980.

               •Prikupljanje i primjena stručnih znanja

                  Odgovarajuće informacije o razini provedbe Konvencije u Republici Koreji prikupljene su iz nekoliko izvora. Informacije je u prvom redu prikupila Delegacija EU-a u Republici Koreji posebno vodeći računa o donošenju provedbenog zakonodavstva, postojanju posebne nadležnosti za rješavanje slučajeva otmice i mogućnosti stranaca da pristupe pravnoj pomoći. Rezultati istrage bili su zadovoljavajući i iako postoji zabrinutost zbog još uvijek niske razine znanja o Konvenciji među pravnim stručnjacima i nepostojanja posebnih mjera provedbe, ona nije tolika da bi se spriječilo prihvaćanje pristupa Republike Koreje.

                  Države članice također su prikupile informacije o situaciji u Republici Koreji i o rezultatima se raspravljalo na sastanku stručnjaka održanom 15. siječnja 2016.

                  Dodatne informacije prikupio je Stalni ured Haške konferencije o međunarodnom privatnom pravu. Republika Koreja ispunila je

                     standardni upitnik

                   za nove pristupnice i

                     profil države

                     6
                  . Nadalje, Republika Koreja imenovala je dva suca u Međunarodnu hašku sudačku mrežu. Naposljetku, suci iz Republike Koreje koji već bili upućeni na rad u Stalni ured (svaki puta na godinu dana) bili su od ključne važnosti u domovini za provedbu Konvencije iz 1980.

               •Procjena učinka

                  Ovaj Prijedlog nema znatne gospodarske i društvene učinke ili učinke na okoliš zbog kojih bi bila potrebna procjena učinka u okviru područja primjene Komisijinih Smjernica za bolju regulativu. Kao i u slučaju sedam odluka Vijeća o prihvaćanju pristupa određenih trećih država Haškoj konvenciji iz 1980. koje su već donesene 2015., zbog prirode ovog zakonodavnog akta nije potrebna procjena učinka ovog Prijedloga.  Pristup treće zemlje Konvenciji iz 1980. ne može se prihvatiti na drugi način nego odlukom Vijeća.

                  Međutim, Komisija i države članice zajedno su provele posebnu procjenu situacije u Republici Koreji kako bi provjerile je li Republika Koreja sposobna za zadovoljavajuću provedbu Konvencije iz 1980., u skladu s prethodnim opisom.

               5.OSTALI ELEMENTI

               •Planovi provedbe i mehanizmi praćenja, evaluacije i izvješćivanja

                  Budući da se prijedlog odnosi samo na ovlašćivanje država članica da prihvate pristup Republike Koreje Konvenciji iz 1980., praćenje njegove provedbe ograničeno je na to poštuju li države članice tekst izjave te rok za njezino polaganje i rok za obavješćivanje Komisije o njezinu polaganju, kako je utvrđeno u Odluci Vijeća.

               2016/0173 (NLE)

               Prijedlog

               ODLUKE VIJEĆA

               o ovlašćivanju određenih država članica da u interesu Europske unije prihvate pristup Republike Koreje Haškoj konvenciji o građansko-pravnim aspektima međunarodne otmice djece iz 1980.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 81. stavak 3. u vezi s člankom 218.,

               uzimajući u obzir prijedlog Europske komisije,

               uzimajući u obzir mišljenje Europskog parlamenta
                  7
               ,

               budući da:

               (1)Europska unija postavila je za jedan od svojih ciljeva promicanje zaštite prava djeteta, kako je navedeno u članku 3. Ugovora o Europskoj uniji. Mjere za zaštitu djece od nezakonitog odvođenja ili zadržavanja ključan su dio te politike.

               (2)Unija je donijela Uredbu Vijeća (EZ) br. 2201/2003
                  8
                (dalje u tekstu Uredba Bruxelles II.a), čiji je cilj zaštititi djecu od štetnih učinaka njihova nezakonitog odvođenja ili zadržavanja te utvrditi postupke kojima bi se jamčila njihova što hitnija predaja u državu njihova uobičajenog boravišta, kao i osigurati zaštitu prava na kontakt s djetetom i prava na skrb.

               (3)Uredbom (EZ) br. 2201/2003 dopunjuje se i učvršćuje Haška konvencija o građansko-pravnim aspektima međunarodne otmice djece od 25. listopada 1980. (dalje u tekstu Haška konvencija iz 1980.), kojom se na međunarodnoj razini utvrđuje sustav obveza i suradnje među državama ugovornicama te između središnjih tijela i kojom se nastoji osigurati što hitniji povratak nezakonito odvedene ili zadržane djece.

               (4)Sve države članice Unije stranke su Haške konvencije iz 1980.

               (5)Unija potiče treće države da pristupe Haškoj konvenciji iz 1980. i podupire ispravnu provedbu Haške konvencije iz 1980. sudjelovanjem zajedno s državama članicama, među ostalim, u posebnim komisijama koje se redovno organiziraju u okviru Haške konferencije o međunarodnom privatnom pravu.

               (6)Zajednički pravni okvir koji se primjenjuje na odnose između država članica Unije i trećih zemalja mogao bi biti najbolje rješenje za osjetljive slučajeve međunarodne otmice djece.

               (7)U Haškoj konvenciji iz 1980. propisano je da se ona primjenjuje između države pristupnice i onih država ugovornica koje budu izjavile da prihvaćaju pristup.

               (8)Haškom konvencijom iz 1980. ne dopušta se organizacijama za regionalnu gospodarsku integraciju kao što je Unija da postanu njezina stranka. Stoga Unija ne može pristupiti Konvenciji niti može položiti izjavu o prihvatu države pristupnice.

               (9)Na temelju Mišljenja 1/13 Suda Europske unije, izjave o prihvatu u skladu s Haškom konvencijom iz 1980. potpadaju pod isključivu vanjsku nadležnost Unije.

               (10)Republika Koreja položila je 13. prosinca 2012. svoj instrument pristupa Haškoj konvenciji iz 1980. Ta je Konvencija stupila na snagu za Republiku Koreju 1. ožujka 2013.

               (11)Nekoliko država članica već je prihvatilo pristup Republike Koreje Haškoj konvenciji iz 1980. Na temelju procjene situacije u Republici Koreji donesen je zaključak da one države članice koje još nisu prihvatile pristup Republike Koreje mogu to učiniti u interesu Unije prema uvjetima iz Haške konvencije iz 1980.

               (12)Države članice koje još nisu prihvatile pristup Republike Koreje stoga bi trebale biti ovlaštene prihvatiti pristup Republike Koreje u interesu Unije i položiti svoje izjave o prihvatu pristupa Republike Koreje u skladu s uvjetima utvrđenima ovom Odlukom. Češka Republika, Irska i Republika Litva koje su već prihvatile pristup Republike Koreje Haškoj konvenciji iz 1980. ne bi trebale položiti nove izjave o prihvatu jer postojeće izjave ostaju valjane u skladu s međunarodnim javnim pravom.

               (13)Ujedinjena Kraljevina i Irska obvezane su Uredbom (EZ) br. 2201/2003 te stoga sudjeluju u donošenju i primjeni ove Odluke.

               (14)U skladu s člancima 1. i 2. Protokola br. 22 o stajalištu Danske, koji je priložen Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,

               DONIJELO JE OVU ODLUKU:

               Članak 1.

               1.
                     Države članice koje to još nisu učinile ovlašćuju se da u interesu Unije prihvate pristup Republike Koreje Haškoj konvenciji o građansko-pravnim aspektima međunarodne otmice djece od 25. listopada 1980. (dalje u tekstu Haška konvencija iz 1980.).

               2.
                     Države članice iz stavka 1. najkasnije do …* polažu izjavu o prihvatu pristupa Republike Koreje Haškoj konvenciji iz 1980. u interesu Unije koja glasi:

               „[Puno ime DRŽAVE ČLANICE] izjavljuje da prihvaća pristup Republike Koreje Haškoj konvenciji o građansko-pravnim aspektima međunarodne otmice djece od 25. listopada 1980. u skladu s Odlukom Vijeća (EU) 2016/...**”.

               3.
                     Svaka država članica obavješćuje Vijeće i Komisiju o polaganju izjave te priopćuje Komisiji tekst izjave u roku od dva mjeseca od polaganja.

               Članak 2.

               Države članice koje su položile svoje izjave o prihvatu pristupa Republike Koreje Haškoj konvenciji iz 1980. prije datuma donošenja ove Odluke ne daju nove izjave.

               Članak 3.

               Ova Odluka stupa na snagu sljedećeg dana od dana objave u Službenom listu Europske unije.

               Članak 4.

               Ova je Odluka upućena svim državama članicama osim Republici Češkoj, Irskoj i Republici Litvi.

               Sastavljeno u Bruxellesu

                     Za Vijeće

                     Predsjednik

                     (1)
                  SL L 338, 23.12.2003., str. 31.

                     (2)
                  COM (2011) 904, 908, 909, 911, 912, 915, 916, 917 donesena 21.12.2011.

                     (3)
                  ODLUKA VIJEĆA (EU) 2015/1023 od 15.6.2015.; ODLUKA VIJEĆA (EU) 2015/1024 od 15. lipnja 2015.; ODLUKA VIJEĆA (EU) 2015/2354 od 10. prosinca 2015.; ODLUKA VIJEĆA (EU) 2015/2355 od 10. prosinca 2015.; ODLUKA VIJEĆA (EU) 2015/2356 od 10. prosinca 2015.;  ODLUKA VIJEĆA (EU) 2015/2357 od 10. prosinca 2015.; ODLUKA VIJEĆA (EU) 2015/2358 od 10. prosinca 2015. Odluka o Gabonu trenutačno je stavljena na čekanje dok Gabon ne imenuje središnje tijelo koje mora biti imenovano u skladu s člankom 6. Konvencije.

                     (4)
                  Direktiva 2008/52/EZ Europskog parlamenta i Vijeća od 21. svibnja 2008. o nekim aspektima mirenja u građanskim i trgovačkim stvarima (SL L 136 od 24. svibnja 2008., str. 3).

                     (5)

                     https://www.hcch.net/en/publications-and-studies/details4/?pid=5568&dtid=3

                     (6)
                  Oba su dostupna na web-mjestu Haške konferencije o međunarodnom privatnom pravu.

                     (7)
                  SL C , , str. .

                     (8)
                  Uredba Vijeća (EZ) br. 2201/2003 od 27. studenoga 2003. o nadležnosti, priznavanju i izvršenju sudskih odluka u bračnim sporovima i u stvarima povezanim s roditeljskom odgovornošću te o stavljanju izvan snage Uredbe (EZ) br. 1347/2000 (SL L 338, 23.12.2003., str. 1.).